b'\n_START_ARTICLE_\nTrine Pertou Mach\n_START_SECTION_\nOffentlige kontroverser\n_START_PARAGRAPH_\nPertou Mach sidder i bestyrelsen i Enkefru Plums St\xc3\xb8ttefond, hvis direkt\xc3\xb8r Christian Harlang i 2009 blev genstand for en kritisk artikelserie i Berlingske Tidende. Hun havde samarbejdet med avisen, hvilket fik Harlang til gennem sin advokat, Michael Bj\xc3\xb8rn Hansen, at true med at \xc3\xb8del\xc3\xa6gge hendes karriere. Efterf\xc3\xb8lgende modtog Harlangs advokat en irettes\xc3\xa6ttelse fra K\xc3\xb8benhavns Universitet, idet han i brevet havde foregivet at v\xc3\xa6re fastansat lektor ved universitetet, selvom han blot var ekstern lektor.'